Uitstuur van SMS’e oor plasing van leerders by sommige skole nou uitgestel(Foto: Element5 Digital/Unsplash.com) Die departement van onderwys gaan wél Woensdag voort met die uitstuur van SMS’e oor voornemende graad 1- en graad 8-leerders se plasings in skole – die skole van waar klagtes ontvang is, se SMS’e word egter teruggehou. Maroela Media het vroeër berig AfriForum en die Skoleondersteuningsentrum (SOS) het die Gautengse departement van onderwys in ’n prokureursbrief gevra om die uitstuur van kennisgewings oor skoleplasings tot 16 Oktober 2019 uit te stel. Dié kennisgewings word per SMS aan ouers van voornemende graad 1- en graad 8-leerders gestuur. Die organisasies sê verskeie skole en beheerliggame het hulle oor die plasings om hulp genader. Hulle meen daar is talle teenstrydighede en onreëlmatighede in die plasingslyste wat die departement aan hulle voorsien het. Sommige mense sê selfs dat die probleme reeds verskeie kere onder die departement se aandag gebring is, maar dat sogenaamde hersiene lyste weer dieselfde, of nuwe probleme ingesluit het. AfriForum en die SOS het in vandag (Dinsdag) se skrywe die departement tot die einde van die werksdag gegun om te reageer. Indien hulle teen dan geen reaksie of bevestiging van uitstel gekry het nie, sou hulle die dringende hof vra om die uitstuur van die inligting te verhoed totdat die probleme uitgestryk is. Die departement het vroeg Dinsdagaand in ŉ brief gesê hy beskou die situasie in ŉ baie ernstige lig en dat die SMS’e vir plasing by die 12 skole – soos genoem in AfriForum en die SOS se brief – tydelik teruggehou gaan word. “Die tydelike opskorting van die plasingsproses beteken die departement gaan môre SMS’e aan ouers stuur, maar nie aan ouers van dié wat in die brief genoem word of skole met soortgelyke probleme nie. SMS’e aan dié skole gaan eers gestuur word wanneer die departement tevrede is dat die probleme uitgestryk is.” Die departement het onderneem om teen Donderdag verdere terugvoer te gee. Carien Bloem, AfriForum se bestuurder vir onderwys, het die stap verwelkom, maar sê die situasie gaan waarskynlik steeds tot verwarring onder sommige ouers lei as hulle nié môre die plasings-SMS’e kry soos verwag nie.